b'\n_START_ARTICLE_\nVahanin kieli\n_START_PARAGRAPH_\nVahanin eli vahin kieli (vahaniksi x\xcc\x8cik zik) on Pamirin yl\xc3\xa4ng\xc3\xb6ll\xc3\xa4 puhuttava iranilainen kieli._NEWLINE_Kielen puhujat asuvat Tad\xc5\xbeikistaniin kuuluvalla Vuoristo-Badah\xc5\xa1anin autonomisen alueella (Pand\xc5\xbejoen yl\xc3\xa4juoksu), Afganistanissa, Pakistanissa (it\xc3\xa4inen Hinduku\xc5\xa1) ja Kiinassa. Tad\xc5\xbeikistanissa heit\xc3\xa4 arvioidaan olevan noin 20\xc2\xa0000 henke\xc3\xa4, Afganistanissa 15\xc2\xa0000\xe2\x80\x9318\xc2\xa0000, Pakistanissa 8\xc2\xa0000 ja Kiinassa 15\xc2\xa0000. \xe2\x80\x9dVahanin k\xc3\xa4yt\xc3\xa4v\xc3\xa4n\xe2\x80\x9d kautta kulki id\xc3\xa4n ja l\xc3\xa4nnen yhdist\xc3\xa4nyt muinainen Silkkitie. Vahanit mainitaan erillisen\xc3\xa4 kansana mm. kiinalaisissa 1.\xe2\x80\x938. vuosisadan l\xc3\xa4hteiss\xc3\xa4._NEWLINE_Vahan kuuluu pamirilaisten kielten ryhm\xc3\xa4\xc3\xa4n. Se jakautuu yl\xc3\xa4- ja alamurteeseen, joiden erot ovat melko v\xc3\xa4h\xc3\xa4isi\xc3\xa4._NEWLINE_Kieli toimii yhteis\xc3\xb6n suullisen kanssak\xc3\xa4ymisen v\xc3\xa4lineen\xc3\xa4. Kirjakielen\xc3\xa4\xc3\xa4n puhujat k\xc3\xa4ytt\xc3\xa4v\xc3\xa4t tad\xc5\xbeikkia, daria, pa\xc5\xa1tua, uiguuria ja jossain m\xc3\xa4\xc3\xa4rin my\xc3\xb6s kiinaa. 1930-luvulla Neuvostoliitossa tehtiin ep\xc3\xa4onnistunut yritys vahanin kirjakielen luomiseksi. Viime aikoina kielt\xc3\xa4 varten on laadittu kyrilliseen (Tad\xc5\xbeikistan) ja latinalaiseen (Pakistan) kirjaimistoon perustuvat kirjoitusj\xc3\xa4rjestelm\xc3\xa4t.'